CELEX: 52007XG1221(01)
Language: bg
Date: 2007-05-24 00:00:00
Title: Заключения на Съвета на 24 май 2007 г. относно приноса на културния и творческия сектор за постигането на целите от Лисабон

21.12.2007   
            
            
               BG
            
            
               Официален вестник на Европейския съюз
            
            
               C 311/7
            
         Заключения на Съвета на 24 май 2007 г. относно приноса на културния и творческия сектор за постигането на целите от Лисабон
   (2007/C 311/07)
   СЪВЕТЪТ НА ЕВРОПЕЙСКИЯ СЪЮЗ,
   
               (1)
            
            
               като взе предвид член 151 от Договора за създаване на Европейската общност,
            
         
               (2)
            
            
               като взе предвид обновяването на Лисабонската стратегия по време на заседанието на Европейския съвет в Брюксел на 22 и 23 май 2005 г., което поставя акцент върху икономическия растеж и създаването на повече и по-добри работни места, както и заключенията на Европейския съвет от 8 и 9 март 2007 г. относно особеното внимание, което следва да се отдели на стимулирането на потенциала на малките и средни предприятия (МСП), включително в областта на културата и творчеството, предвид ролята им на движеща сила за растеж, създаване на работни места и иновации (1),
            
         
               (3)
            
            
               като напомня, че културата и творчеството изпълняват многобройни социални, политически и икономически функции,
            
         
               (4)
            
            
               като отбелязва, че Конвенцията на Юнеско за опазване и насърчаване на многообразието от форми на културно изразяване подчертава, че културните дейности, стоки и услуги имат както икономически, така и културен характер,
            
         
               (5)
            
            
               като отчита поръчаното от Комисията изследване относно икономиката на културата в Европа, представено пред обществеността на 14 ноември 2006 г. и по-конкретно поставения в него акцент върху особената значимост на културата и творчеството за постигане на целите от Лисабон и значителния потенциал на европейската култура,
            
         
               (6)
            
            
               като е убеден, предвид нарастващото признаване, че културата лежи в сърцевината на европейския проект, в който тя е призвана да изпълнява уникална и изключително важна роля, че мястото на културата и творческите дейности следва да бъде укрепвано в процеса на развиване на Лисабонската програма,
            
         
               (7)
            
            
               като съзнава, че усилията в тази посока могат да бъдат само част от една по-широка стратегия, която да бъде обсъдена и дефинирана inter alia в светлината на предстоящото Съобщение на Комисията по въпросите на културата, което ще очертае централната роля на културата и творчеството в европейския проект с оглед постигането на напредък в европейската програма за културата,
            
         
               (8)
            
            
               като съзнава, че успехът на стратегията ще зависи от създаването на устойчива оперативна основа; за тази цел, биха могли и следва да бъдат предприети редица спешни действия, по-конкретно в следните области: насърчаване на изработването на политика, основана на доказателствата в областта на събирането на данни и обмена на най-добри практики, укрепване на връзката между образованието, обучението и културата, и по-добро оползотворяване на потенциала на малките и средни предприятия и на съществуващите структури и програми,
            
         
               (9)
            
            
               като потвърждава намерението си, предвид положителните резултати, постигнати в сътрудничеството между държавите-членки по конкретни въпроси, свързани с културата и културните дейности в рамките на работните планове на Съвета за културата за периода 2002-2007 г. (2), да продължи тази форма на сътрудничество между държавите-членки и по този начин своевременно да вземе решение за нов работен план на Съвета от 2008 г. нататък;
            
         ОТБЕЛЯЗВА, че резултатите от гореспоменатото изследване на икономиката на културата в Европа предоставят аргументи в подкрепа на това че:
   
               —
            
            
               културната съзидателност и изградените около нея икономически сектори вече осъществяват пряк и съществен принос към икономическия растеж и заетостта, като в културния сектор се наблюдава по-висок растеж от този на икономиката като цяло и по-голям ръст на заетостта, отколкото в останалите икономически сектори,
            
         
               —
            
            
               културните дейности и творческите индустрии като визуални и изпълнителски изкуства, културно наследство, кино и видео, телевизия и радио, нови и нововъзникващи медии, музика, книги и преса, дизайн, архитектура и реклама, също играят решаваща роля за стимулиране на иновациите и технологиите и са основни движещи сили за устойчивото развитие в бъдеще,
            
         
               —
            
            
               по-конкретно, наличието на висококачествено културно съдържание е ключов фактор за внедряването на нови технологии, и по-специално на широколентов интернет, цифрова телевизия и мобилни комуникации,
            
         
               —
            
            
               самостоятелно заетите лица, микро-предприятията и малките и средни предприятия в културния сектор играят още по-съществена роля за развитието му, отколкото тези в други сектори,
            
         
               —
            
            
               като се имат предвид тесните му връзки със специфичната културна и езикова среда и силните регионални корени, производството на стоки и услуги в културния сектор не подлежи на лесно прехвърляне и по този начин формира стабилна и устойчива основа за местни и регионални стратегии за икономически растеж и социално единство;
            
         ПОДЧЕРТАВА, че културният и творческият сектор внасят специален и многоаспектен принос в укрепването на глобалната конкурентоспособност на Европа, отчитайки че:
   
               —
            
            
               богатият културен живот на Европа увеличава привлекателността на европейските градове и региони като глобални центрове на икономическа дейност,
            
         
               —
            
            
               културното богатство, наследство и многообразие на Европа я превръщат в атрактивна дестинация за културен туризъм за посетители от цял свят,
            
         
               —
            
            
               културното съдържание и творчеството ще играят все по-значима роля за глобалната конкурентоспособност на Европа;
            
         ПРИЗНАВА, ЧЕ:
   
               —
            
            
               все още липсват солидни съпоставими данни на ниво държави-членки и на общностно равнище, които да позволят да се направи адекватна оценка на икономическия принос на културния и творческия сектор към икономиката на ЕС, особено в резултат на предприетите мерки по отношение на политиката в тази област,
            
         
               —
            
            
               липсват информация, специализирано обучение и консултантска помощ, които да подпомагат представителите на културните и творческите професии да реализират творческия си потенциал в успешни икономически продукти и услуги,
            
         
               —
            
            
               отделянето на недостатъчно внимание на културния и творческия сектор при изпълнението на значими програми и инициативи на Общността за подпомагане би могло да осуети напредъка в постигането на целите на Лисабонската програма,
            
         
               —
            
            
               в рамките на вътрешния пазар все още съществуват пречки пред свободното движение на творци, културни дейности и цифровото разпространение на продукти и услуги,
            
         
               —
            
            
               МСП в културния и творческия сектор продължават да се сблъскват с редица трудности, например по отношение на достъпа до финансиране.
            
         ОТЧИТА:
   започналите през първата половина на 2007 г. дейности на експертно ниво за оценка на специфични въпроси, включително статистика относно приноса на културния и творческия сектор към икономическия растеж и заетостта, с участие на съответните професионално заинтересовани лица/страни;
   ПРИКАНВА:
   А.   С ОГЛЕД НАСЪРЧАВАНЕ НА РАЗРАБОТВАНЕ НА ПОЛИТИКА, ОСНОВАНА НА ДОКАЗАТЕЛСТВА
   Комисията да:
   
               —
            
            
               засили действията си, като надгражда върху извършеното в рамките на Евростат в изпълнение на Резолюцията на Съвета от 20 ноември 1995 г. относно насърчаване на събирането на статистически данни за културата и икономическия растеж (3),
            
         
               —
            
            
               продължи действията си в областта на културната статистика по отношение на дефиниции и методологии и да оцени вече извършеното, особено с оглед оказване на подкрепа чрез предоставяне на информация при изпълнението на културния елемент от предложената статистическа програма на Общността за периода 2008-2012 г. (4),
            
         
               —
            
            
               сътрудничи, когато е подходящо, с други международни институции;
            
         държавите-членки да:
   
               —
            
            
               оказват пълна подкрепа за усилията за събиране на данни, особено посредством ефективно прилагане или формулиране, когато е подходящо, на методологии за събиране на данни, като в същото време се избягва налагането на допълнителна административна тежест върху фирмите и организациите,
            
         
               —
            
            
               разработят казуси и изследвания за въздействието, при необходимост;
            
         държавите-членки и Комисията да:
   
               —
            
            
               вземат решение за по-нататъшните приоритети и да идентифицират нови области на събиране на данни за измерване на приноса на културата и на творческите индустрии към изпълнението на Лисабонската програма,
            
         
               —
            
            
               насърчават и гарантират редовния обмен на най-добри практики в областта на икономиката на културния и творческия сектор;
            
         Б.   С ОГЛЕД УКРЕПВАНЕ НА ВРЪЗКАТА МЕЖДУ ОБРАЗОВАНИЕТО, ОБУЧЕНИЕТО И КУЛТУРНИЯ И ТВОРЧЕСКИЯ СЕКТОР
   държавите-членки да:
   
               —
            
            
               оценят дали управленските аспекти са достатъчно застъпени в образованието и схемите на обучение в областта на културата и културното наследство и да насърчават изграждането на структури за обучение по управление, бизнес и предприемачество, специално разработени за професионалисти в културните и творческите индустрии и да засилят културното измерение в образованието в областта на икономиката и бизнеса;
            
         държавите-членки и Комисията да:
   
               —
            
            
               насърчават контактите и сътрудничеството между творческия сектор и света на бизнеса с цел да се повиши информираността на последния по отношение на потенциала на културния и творческия сектор,
            
         
               —
            
            
               насърчават единодействието на културата и образованието с оглед развиването на творчески умения;
            
         В.   С ОГЛЕД МАКСИМАЛНО УВЕЛИЧАВАНЕ НА ПОТЕНЦИАЛА НА МАЛКИТЕ И СРЕДНИ ПРЕДПРИЯТИЯ В КУЛТУРНИЯ И ТВОРЧЕСКИЯ СЕКТОР
   държавите-членки и Комисията да:
   
               —
            
            
               стимулират дейности, насочени към максимално оползотворяване на икономическия потенциал на културата и творчеството от страна на МСП, посредством укрепване на сътрудничеството между МСП и изграждането на мрежи,
            
         
               —
            
            
               улеснят достъпа на МСП до финансиране,
            
         
               —
            
            
               увеличат балансирания взаимен обмен на културни стоки и услуги с трети страни с оглед насърчаване на културното многообразие и укрепване на диалога между културите,
            
         
               —
            
            
               гарантират защитата на правата на интелектуалната собственост и засилят борбата с фалшифицирането и пиратството в културния и творческия сектор в международен план;
            
         Г.   С ОГЛЕД ПО-ДОБРО ИЗПОЛЗВАНЕ НА СЪЩЕСТВУВАЩИТЕ СТРУКТУРИ, ПРОГРАМИ И ИНИЦИАТИВИ
   Комисията да:
   
               —
            
            
               подобри координацията на дейностите, свързани с културата и творческите индустрии, които се осъществяват в различни области от политиката на ЕС, с оглед максималното им въздействие върху Лисабонската програма и гарантира, че културният и творческият сектор ще бъдат изцяло взети под внимание,
            
         
               —
            
            
               постави по-силно ударение върху културния и творческия сектор в контекста на други програми и инициативи на Общността,
            
         
               —
            
            
               по-добре да оцени по какъв начин различните програми и инициативи на Общността оказват въздействие върху културния и творческия сектор;
            
         държавите-членки и Комисията да:
   
               —
            
            
               използват по-ефективно Кохезионния фонд и Структурните фондове с цел да се оптимизира подкрепата за МСП в културния и творческия сектор.
            
         
      (1)  Док. 7224/07, стр. 4.
   
      (2)  Резолюция на Съвета от 25 юни 2002 г. относно новия работен план за европейско сътрудничество в областта на културата и заключения на Съвета от 16 ноември 2004 г. относно Работния план за културата за периода 2005-2006 г. (чието действие бе продължено до края на 2007 г.)
   
      (3)  OВ С 327, 7.12.1995 г., стр. 1.
   
      (4)  Предложение на Комисията за Решение на Европейския парламент и на Съвета относно статистическата програма на Общността за периода 2008-2012 г., док. 15536/06.